કાઉન્સિલ ફોર સોશ્યલ ડેવલપમેન્ટ, હૈદરાબાદ દ્વારા ૨૦૧૨થી ૨૦૧૫ની વચ્ચે મધ્યપ્રદેશ, છત્તીસગઢ, ગુજરાત, ગોવા, મહારાષ્ટ્ર, કર્ણાટક, તામીલનાડુ, આંધ્રપ્રદેશ અને તેલંગાણામાં ૧૩૦૦૦ ઘરોને આવરતો અભ્યાસ હાથ ધરવામાં આવ્યો હતો. રેનકે કમીશન દ્વારા નોંધાયેલ ૩૦૬ સમુદાયોમાંથી, આ અભ્યાસમાં ૭૬ સમુદાયોને (૬૬% ઓબીસી/ અન્ય પછાત વર્ગો, ૧૬% અનુસુચિત જાતી અને ૧૮% અનુસુચિત જનજાતી) આવરી લેવાયા હતા અને આમાં વર્ગીકરણની પીડિત જાતિઓની સાથે સાથે ગુનાહિત વર્ગીકરણ ન થયું હોય એવી જાતિઓને પણ સમાવી લેવામાં આવી હતી. પ્રશ્નાવલીના અલગ વિભાગમાં ગુનાહિત વર્ગીકરણની ચોક્કસ અસરો વિષે જાણવાની કોશિશ કરવામાં આવી હતી. બધું મળીને, અભ્યાસમાં “વર્ગીકૃત” અને વિચરતી જાતિઓની નબળી સામાજિક- આર્થિક સ્થિતિ, આભડછેટ અને નીચી શૈક્ષણિક પ્રાપ્તિ વચ્ચે નજદીકી સંબંધ જોવા મળ્યો હતો.